b'\n_START_ARTICLE_\nNW B\n_START_SECTION_\nTeknisi\xc3\xa4 tietoja\n_START_PARAGRAPH_\nAutossa oli voimanl\xc3\xa4hteen\xc3\xa4 keskelle sijoitettu vesij\xc3\xa4\xc3\xa4hdytteinen kaksisylinterinen bokserimoottori, jonka avulla saavutettiin 45 km/h huippunopeus. Sytytysj\xc3\xa4rjestelm\xc3\xa4n\xc3\xa4 oli Boschin valmistama magneettosytytys. Voimansiirtolinjassa oli kartiokytkin ja nelivaihteinen vaihdelaatikko, jossa oli my\xc3\xb6s peruutusvaihde. Voimansiirrossa hy\xc3\xb6dynnettiin edelleen ketjuvetoa. Sek\xc3\xa4 etu- ett\xc3\xa4 taka-akselilla oli puolielliptiset lehtijouset. NW B:ss\xc3\xa4 oli ensimm\xc3\xa4isen\xc3\xa4 NW:n autoista jalkajarru. Se vaikutti voimansiirtoakseliin. T\xc3\xa4m\xc3\xa4n lis\xc3\xa4ksi takapy\xc3\xb6rill\xc3\xa4 oli pantajarrut, joita k\xc3\xa4ytettiin vivun kautta. Mukavuusvarusteena oli m\xc3\xa4kijarru jonka voi k\xc3\xa4\xc3\xa4nt\xc3\xa4\xc3\xa4 pid\xc3\xa4ttimeksi tiet\xc3\xa4 vasten, mik\xc3\xa4li auto esimerkiksi hyytyi yl\xc3\xa4m\xc3\xa4ess\xc3\xa4 ja oli vaarassa l\xc3\xa4hte\xc3\xa4 rullaamaan taaksep\xc3\xa4in._NEWLINE_Korimallit valmistettiin asiakastarpeen mukaan, joten henkil\xc3\xb6luvut vaihtelivat.\n_START_SECTION_\nS\xc3\xa4ilyneet yksil\xc3\xb6t\n_START_PARAGRAPH_\nNW B -malleja on s\xc3\xa4ilynyt kaksi kappaletta. Toinen on taltioituna Tatran museossa Kop\xc5\x99ivnicessa ja toinen Unkarin liikennemuseossa Budapestiss\xc3\xa4. Kop\xc5\x99ivnicessa oleva on saatu lahjoituksena NW:n ja Tatran autoilla ralleja ajaneelta Josef Ve\xc5\x99mi\xc5\x99ovsk\xc3\xbdlta. Auto on museon vanhin auto, sill\xc3\xa4 NW:n ensimm\xc3\xa4inen auto Pr\xc3\xa4sident on museoituna Prahassa. Siksi Kop\xc5\x99ivnicen museon NW B -yksil\xc3\xb6\xc3\xa4 kutsutaan leikillisesti "varapresidentiksi".'